**Πρός τούς**

**εὐλαβεστάτους Ἐφημερίους**

**τῆς καθ’ ἡμᾶς Ἱερᾶς Μητροπόλεως**

**Εὐλαβέστατοι,**

Ἡ Ἱερά Μητρόπολις Λαγκαδᾶ, Λητῆς και Ρεντίνης κάθε καλοκαίρι, ἐδῶ καί σαράντα περίπου χρόνια, ὀργανώνει κατασκηνωτικές περιόδους τόσο γιά ἀγόρια ὅσο καί γιά κορίτσια. Σκοπός της εἶναι νά στηρίξῃ τήν νεολαίαν μας στίς πνευματικές ἀναζητήσεις καί στούς προβληματισμούς της καί νά προσφέρῃ ἐμπειρίες λατρευτικῆς ζωῆς. Πρώην κατασκηνωτές, πολλοί ἀπ’ τούς ὁποίους εἶναι γονεῖς σήμερα, ὁμολογοῦν ὅτι ἔζησαν σπουδαῖες πνευματικές ἐμπειρίες καί μεγάλες χαρές στίς κατασκηνώσεις μας.

Ὄμορφες συντροφιές, πνεῦμα ἀδελφοσύνης, ζωή λατρευτική, ἑνότητα μέ τόν Χριστόν, πνευματικός συναγερμός, τραγούδια χαρᾶς, παιχνίδια στό δάσος καί τήν θάλασσαν, εἶναι μερικές ἀπό τίς πλούσιες δωρεές τοῦ Θεοῦ στούς κατασκηνωτές μας.

Ἡ κατασκήνωση θά πραγματοποιηθεῖ στίς ἐγκαταστάσεις τῆς **Ἱερᾶς Μονῆς Ἁγίας Τριάδος-Πέντε Βρύσεων** σέ **τέσσερις** χρονικές περιόδους:

**Α)** ἀπό **28 Ἰουλίου ἕως 6 Αὐγούστου** γιά **μαθητές Δημοτικοῦ**,

**Β)** ἀπό **7 Αὐγούστου ἕως 16 Αὐγούστου** γιά **μαθήτριες Δημοτικοῦ,**

**Γ)** ἀπό **17 Αὐγούστου ἕως 26 Αὐγούστου** γιά **μαθητές Γυμνασίου-Λυκείου,**

**Δ)** ἀπό **27 Αὐγούστου ἕως 5 Σεπτεμβρίου** γιά **μαθήτριες Γυμνασίου-Λυκείου**

Ἡ Ἱερά Μητρόπολις κατανοώντας τη δοκιμασία καί τίς δυσκολίες πού ἀντιμετωπίζει σήμερα ἡ ἑλληνική οἰκογένεια, λόγῳ τῆς τρέχουσας οἰκονομικῆς κρίσεως, θά λειτουργήσει **ΔΩΡΕΑΝ** τίς ἐφετινές κατασκηνώσεις.

Οἱ δηλώσεις συμμετοχῆς μποροῦν νά ὑποβάλονται **στόν Ἱερέα τῆς ἐνορίας** ἤ **ἀπευθείας στά γραφεῖα τῆς Ἱερᾶς Μητροπόλεως** κατά τίς **πρωινές ὧρες**.

**Ο ΜΗΤΡΟΠΟΛΙΤΗΣ**

**† ὁ Λαγκαδᾶ, Λητῆς καί Ρεντίνης Ἰωάννης**

● **Νά ἀναγνωσθῇ ἐπ’ Ἐκκλησίαις τήν Παρασκευήν 20 Ἰουλίου, ἑορτή τοῦ Προφήτου Ἡλιοῦ καί τήν Κυριακήν 22 Ἰουλίου πρό τοῦ *Δι’ εὐχῶν.***